Kansallinen audiovisuaalinen instituutti (KAVI)
Mediakasvatus- ja kuvaohjelmayksikkö (meku)

 Dno 42/89/2019

28.2.2019

**Näkemyksiä AVMS-direktiivin toimeenpanosta**

Kansallisen audiovisuaalisen instituutin tehtäviä ovat mm. kuvaohjelmien tarjoamisen valvonta ja mediakasvatuksen edistäminen. Näitä toimintoja KAVI:ssa toteuttaa mediakasvatuksen ja kuvaohjelmien tulosalue (meku-yksikkö).

Meku-yksikön tehtävä on edistää mediakasvatusta, lasten mediataitoja ja lapsille turvallista mediaympäristöä, tiedottaa lapsia ja mediaa koskevista asioista sekä hoitaa kuvaohjelmalaissa [(710/2011)](https://www.finlex.fi/fi/laki/ajantasa/2011/20110710) säädetyt luokittelu- ja valvontatehtävät ja muut laissa säädetyt tehtävät sekä vastata kuvaohjelmaluokittelijoiden koulutuksesta.

1. Medialukutaidon edistäminen ja kehittäminen sekä niistä komissiolle raportoiminen (33 a artikla)

Meku-yksikkö katsoo, että AVMS direktiiviin lisätyt medialukutaidon edistämiseen liittyvät tehtävät olisi luontevaa antaa meku-yksikön tehtäväksi.

a. KAVI:n meku-yksikkö esittää harkittavaksi, että AVMS –direktiivin 33 a artiklan implementointi ja 59. johtolauseeseen kirjatun tavoitteen edistäminen toteutettaisiin lisäämällä kuvaohjelmalain 6 §:ään kuvaohjelmien tarjoajille velvollisuus tiedottaa myös medialukutaitoa edistävistä keinoista.

Kansallisen audiovisuaalisen instituutin tehtäviä voitaisiin myös laajentaa niin, että 33 a artiklassa säädetty velvoite edistää kaikkien kansalaisten medialukutaitoa, tulisi huomioon otetuksi.

b. KAVI-lain 2 §:ää (Tehtävät) [(13.9.2013/671)](https://www.finlex.fi/fi/laki/ajantasa/2007/20071434) voitaisiin muuttaa seuraavasti:

2) edistää ja kehittää mediakasvatusta, kansalaisten medialukutaitoja ja turvallista mediaympäristöä sekä tiedottaa lapsia ja mediaa koskevista asioista

KAVI voisi myös olla se viranomainen, joka vastaa komissiolle 33 a artiklan 2 kohdassa säädetystä raportoinnista.

2. Videonjakoalustojen alkuperämaakysymys

Videojakoalustojen sääntelyn osalta KAVI:n meku-yksikkö haluaa nostaa esiin kysymyksen videonjakoalustojen alkuperämaamääritelmästä.

Esimerkiksi Youtube on alusta, jossa kuvaohjelmia tarjoavat monet erilaiset toimijat, monissa eri maissa, monilla eri kielillä.

Kansalaisten suojelua koskevasta näkökulmasta on syytä kysyä, onko tarkoituksenmukaista, että esimerkiksi Youtubea valvotaan koko EUn osalta Irlannissa, vaikka Youtube-kanava olisi suunnattu yksinomaan tietyn kielialueen väestölle?

Esimerkiksi Norjan valvontaviranomainen vaatii jo tällä hetkellä sosiaalisen median kanavissa toimivia norjalaisia julkaisijoita noudattamaan AVMS:n mainonnan sääntöjä ja joissain tapauksissa myös ikärajoja. <https://www.medietilsynet.no/mediebransjen/reklame/#anchor_5882>

Toinen esimerkki on Youtube for Kids -sovellus. Palvelun sisältö on räätälöity vaihtelemaan eri maissa, esimerkiksi Suomessa yhteistyökumppanina on Rovio, joten myös sen osalta tulisi miettiä minkä maan viranomainen velvoitetaan sisältöä valvomaan. <https://www.youtube.com/yt/kids/>, https://yle.fi/uutiset/3-10627225

Ylitarkastaja Maarit Pietinen

Erityisasiantuntija Leean Karjalainen

Erityisasiantuntija Saara Salomaa